Chilongesa 4
Yesu Kulishitu ikiye iya?
1. Uno kuyoya chaYesu chaputukile ngachilihi?
Yesu kapwa ngana mwavatu vosenako, mwomwo avangilile kuyoyela mwilu mwamutu wakushipilitu shimbu kanda asemuke hano hamavu. (Yowano 8:23) Apwile watete kutenga kuli Kalunga kaha azachililile hamwe naKalunga hakutenga vyuma vyeka vyosena. Ikiye kaha vatangile kuli Yehova ivene, ngachize vamuvuluka ngwavo ikiye Mwana Kalunga “umwe kaha wakulipwila.” (Yowano 1:14) Yesu ahanjikililengako Kalunga, ngocho vamuvuluka nawa ngwavo ikiye “Lizu.”—Tangenu Vishimo 8:22, 23, 30; Wavaka-Kolose 1:15, 16.
2. Mwomwo ika Yesu ejililile hano hamavu?
Kalunga atumine mwanenyi hano hamavu hakunungulwila kuyoya chenyi chamwilu mujimo lyaMaliya, kaYuleya uze apwile kanda achilimoneho lyehi nalunga. Ngachize, Yesu kapwile naise wakumusema hano hamavuko. (Luka 1:30-35) Yesu ejile hano hamavu (1) nakunangula vatu muchano wakuvuluka Kalunga, (2) nakutuhana chakutalilaho mangana tutachikize mwakulingila mwaya muchima waKalunga nahalwola natupwanga muukalu, (3) nakuhana kuyoya chenyi chakukupuka mwosena kupwa “ndando yakusokola.”—Tangenu Mateu 20:28.
3. Mwomwo ika kwatela kupwa ndando yakutusokola?
Ndando yakusokola yapwa fweto veji kuhananga mangana vasokole mutu kukufwa. (Kulovoka 21:29, 30) Kalunga kajinyine ngwenyi vatu vashinakajiwenga nakufwako. Uno twatachikiza ngachilihi ngocho? Kalunga alwezele mutu wakulivanga Alama ngwenyi nge mwavulumuna mulonga uze vavuluka muMbimbiliya ngwavo “shili,” kaha mwakafwa. Ngocho nge Alama kavulumwine shiliko, kachi kafwileko. (Kuputuka 2:16, 17; 5:5) Kweseka nomu yahanjika Mbimbiliya, kufwa ‘chengilile’ mukaye kuhichila muli Alama. Ngocho Alama anungulwile shili nakufwa hali vana venyi vosena. Shikaho kwatela kupwa ndando yakutusokola kukufwa chize twaswanyine kuli Alama.—Tangenu Wavaka-Loma 5:12; 6:23.
Iya atamo kuhana ndando yakutusokola kukufwa? Omu tweji kufwanga, tweji kufwetanga mukuli washili yetu kaha. Kakweshi mutu wakuhona kukupuka mwosena nahase kufwetela shili javakwavoko.—Tangenu Samu 49:7-9.
4. Mwomwo ika Yesu afwililile?
Yesu kapwile nashili ngana mwayetuko, oloze apwile wakukupuka mwosena. Ngachize katelele kufwa hashili jenyiko, mwomwo kavulumwine shili numba yimweko. Oloze afwililile shili javakwavo. Kalunga asolwelele etu vatu zangi yenyi yakulitulaho hakutuma Mwanenyi ezenga nakutufwila. Yesu nayikiye asolola zangi hali etu hakwononoka Ise nakuhana kuyoya chenyi hashili jetu.—Tangenu Yowano 3:16; Wavaka-Loma 5:18, 19.
5. Uno Yesu ali nakulinga ika oholyapwa ngana?
Yesu okilenga vaveji, nakusangula vafu, nakuyovola vatu muponde omu apwile hano hamavu. Hakulinga ngocho asolwele jino vyuma mwakalingila vatu vakwononoka kulutwe. (Mateu 15:30, 31; Yowano 5:28) Omu afwile, Kalunga amusangwilile kukuyoya chakushipilitu. (WaPetulu 1, 3:18) Yesu avandaminyine kulivoko lyachilyo lyaKalunga swi noho Yehova amuhanyine jino ngolo jakuyula mwaMwangana hamavu hosena. (WavaHepeleu 10:12, 13) Oholyapwa ngana Yesu ali nakuyula mwaMwangana mwilu, kaha vaka-kumukavangiza vali nakuvilika mujimbu wamwaza kwalenga kaye kwosena.—Tangenu Ndanyele 7:13, 14; Mateu 24:14.
Kalinwomu Yesu azachise ngolo jenyi mwaMwangana nakufumisako kuyanda chosena navaze veji kuchinehanga. Vosena vaze veji kusololanga lufwelelo muli Yesu nakumwononoka navalivwisanga kuwaha kuyoya mupalachise hano hamavu.—Tangenu Samu 37:9-11.
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn